হঠাৎ মহীয়সী নারী গেয়ে উঠলেন, ‘এখনো গেল না আঁধার, এখনো রহিল বাঁধা’… এবং সমবেত কণ্ঠে একটিই সুর ওঠে, ‘এখনো গেল না আঁধার, এখনো রহিল বাঁধা…। আশ্চর্য, মিজানের রকমারি টি-স্টলের বসা-দাঁড়ানো সবাই মহীয়সী নারীর কণ্ঠে কণ্ঠ মেলায়, ‘এখনো গেল না আঁধার, এখনো রহিল বাঁধা…।’ কেবল কণ্ঠ মেলায়নি রোদে রোদে পদাঘাতকারী দুই যুবক। মহীয়সী নারীর ওপরে চরম বিরক্তি এবং ক্রোধমিশ্রিত বিদ্বেষের চোখে তাকায়। হাতের গরম চা মাটিতে ফেলে দিয়ে ক্রোধ নিজেদের নিয়ন্ত্রণে আনে। মানিব্যাগ থেকে দশ টাকার নতুন একটি নোট বের করে বোমার মতো ছুড়ে মারে মিজানের দিকে। মহীয়সী নারীর গানে কণ্ঠ মিলিয়ে মিজান একদৃষ্টিতে তাকিয়ে আছে টিভির দিকে, এদিকে খেয়াল নেই। উড়ন্ত সাপের মতো কিছুক্ষণ বাতাসে উড়ে চা-তৈরির টিনের ট্রের ওপরে পড়ল দশ টাকার নোটটি। ভিজে গেল মুহূর্তেই। এবার দুই যুবক হেলমেট মাথায় দিয়ে নিজেদের কালো রঙের হোন্ডায় হেলান দিয়ে দাঁড়াল এবং নিচু স্বরে নিজেদের মধ্যে আলাপে মশগুল হলো।